Kerajaan bantu pengeluar sayur untuk eksport
PASIR
PUTEH: Kerajaan akan membantu pengusaha sayur-sayuran untuk eksport di Cameron
Highland, Pahang dan Lojing, Gua Musang bagi mengatasi lambakan bekalan itu
sehingga terpaksa dibuang akibat tidak dapat dipasarkan berikutan pelaksanaan
Perintah Kawalan Pergerakan ketika ini. Timbalan
Menteri Pertanian dan Industri Makanan II Datuk Che Abdullah Mat Nawi berkata,
pihaknya telah menghantar pegawai Lembaga Pemasaran Pertanian Persekutuan
(FAMA) ke kawasan terbabit untuk melakukan siasatan dan mendapatkan maklumat
lanjut berkaitan perkara itu. “Sebahagian
daripada sayur-sayuran itu akan dibeli oleh FAMA manakala sebahagian lagi kami
sedang pertimbang pelbagai cadangan yang dikemukakan oleh pelbagai pihak,”
katanya kepada pemberita selepas meninjau operasi di Pelabuhan Lembaga Kemajuan
Ikan Malaysia Tok Bali di sini semalam. Che
Abdullah berkata, kementerian itu membuka bilik gerakan yang beroperasi
sepanjang PKP bagi menyelesaikan masalah dalam kalangan pengusaha tanaman. “Kami
harap pengeluar makanan lebih kreatif dalam memasarkan hasil mereka dan
berfikir ke hadapan seperti melakukan jualan dalam talian serta perkhidmatan
penghantaran berbanding cara konvensional yang mereka lakukan sebelum
ini,” katanya.  – BERNAMA 
See author's posts
